อุทยานแห่งชาติภูลังกา ประกาศปิดการท่องเที่ยวและพักแรมในอุทยานแห่งชาติภูลังกาทุกแห่ง รวมถึงถ้ำนาคา จ.บึงกาฬ วันที่ 1 - 31 พ.ค. 66 เพื่อให้ทรัพยากรธรรมชาติได้ฟื้นตัว
นายทวีป  คำแพงเมือง หัวหน้าอุทยานแห่งชาติภูลังกา เปิดเผยว่า อุทยานแห่งชาติภูลังกาออกประกาศ เรื่อง ปิดการท่องเที่ยวและพักแรมในอุทยานแห่งชาติภูลังกา ประจำปี 2566 เป็นไปตามประกาศกรมอุทยานแห่งชาติ สัตว์ป่า และพันธุ์พืช ซึ่งกำหนดให้มีการปิดการท่องเที่ยวและพักแรมในอุทยานแห่งชาติและวนอุทยาน ประจำปี เพื่อให้การบริหารจัดการแหล่งท่องเที่ยวเป็นไปอย่างมีประสิทธิภาพ สอดคล้องกับสภาพอากาศในแต่ละฤดูกาลและความสามารถในการรองรับได้ของทรัพยากร เปิดโอกาสให้ทรัพยากรธรรมชาติได้ฟื้นตัว รวมทั้งมีความปลอดภัยต่อการท่องเที่ยวอุทยานแห่งชาติภูลังกา จึงออกประกาศ ปิดการท่องเที่ยวและพักแรมในอุทยานแห่งชาติภูลังกาทุกแห่ง ซึ่งรวมถึงแหล่งท่องเที่ยวยอดนิยมคือถ้ำนาคา ในพื้นที่ จ.บึงกาฬ ซึ่งตั้งอยู่ในเขตอุทยานแห่งชาติภูลังกา ตั้งแต่วันที่ 1 – 31 พฤษภาคม 2566 เพื่อการบริหารจัดการแหล่งท่องเที่ยวภายในอุทยานแห่งชาติภูลังกาให้เป็นไปอย่างมีประสิทธิภาพ และเปิดโอกาสให้ทรัพยากรธรรมชาติในพื้นที่แหล่งท่องเที่ยวภายในอุทยานแห่งชาติภูลังกาได้ฟื้นตัว รวมถึงการดำเนินการปรับปรุง ซ่อมแซม พัฒนาสิ่งอำนวยความสะดวกในอุทยานแห่งชาติภูลังกาให้สามารถรองรับนักท่องเที่ยวที่เดินทางเข้ามาท่องเที่ยวและพักแรมในพื้นที่ ทั้งนี้ อุทยานแห่งชาติภูลังกายังคงปฏิบัติงานตามภารกิจของกรมอุทยานแห่งชาติ สัตว์ป่า และพันธุ์พืช จึงยังสามารถติดต่อราชการได้ตามปกติ ที่เบอร์โทรศัพท์ 0 4253 0766 และจะกลับมาเปิดการท่องเที่ยวและพักแรมในอุทยานแห่งชาติภูลังกาทุกแห่งอีกครั้งในวันที่ 1 มิ.ย. 2566 เป็นต้นไป